15 000 Kuruman-skoliere moet grade herhaal - Maroela Media
"Al daardie leerders gaan hul graad moet herhaal, aangesien hulle te veel werk vanjaar gemis het," het Troy Martens, woordvoerder van die departement, gesê. "Hulle het basies die helfte van die jaar gemis. Dit is baie duidelik aan die gemeenskappe gekommunikeer tydens vergaderings."
'n Groep wat hulself die "Road Forum" noem, het in Junie begin betoog en geëis dat 'n 130 km stuk pad in die John Taolo Gaetsewe-distriksmunisipaliteit geteer moet word. Betogers het leerders verhoed om skool toe te gaan om só die aandag van die owerhede te trek.
Nagenoeg 16 000 leerlinge by 54 skole in verskillende informele nedersettings is hierdeur geraak. Altesaam 496 van hierdie leerlinge is matrikulante. Leerlinge kon weer op 22 September begin skoolgaan.
Martens het gesê ouers is tydens die betogings herhaaldelik gewaarsku dat hul kinders moontlik kan druip indien hulle nie skoolgaan nie. "Die ouers het ons versoeke geïgnoreer. Dit is 'n betreurenswaardige situasie, maar ons kan nie almal bloot net laat slaag nie," het sy gesê.
Martens het gesê matrikulante sal egter nog 'n geleentheid gebied word. "Die matrikulante is in 'n intensiewe hersieningsprogram betrokke. Hulle sal volgende jaar in Maart hereksamens aflê. Dit is 'n baie ongewone situasie, so ons moes reëlings tref om hulle te help."
Matrikulante van Kuruman is in September gederegistreer vir vanjaar se senior sertifikaat-eksamen sodat hulle vir die hereksamen kon voorberei.
En die belastingbetalers moet daarvoor opdok terwyl die klomp boewe wat die kinders van die skole af weggehou het skotvry rondstap en seker nog winddronk is van die "grants" wat die ANC elke maand aan hulle uitdeel drank te koop.